Na temelju članka 56. stavka 2. Zakona o proračunu („Narodne novine“ broj 144/21) i članka 47. Statuta Općine Gunja („Službeni vjesnik“ Općine Gunja broj 01/18., 01/20. i 02/21.), općinski načelnik Općine Gunja donosi

**PRAVILNIK O MJERILIMA I NAČINU KORIŠTENJA**

**NENAMJENSKIH DONACIJA I**

**VLASTITIH PRIHODA PRORAČUNSKIH KORISNIKA OPĆINE GUNJA**

Članak 1.

Ovim Pravilnikom uređuju se mjerila i način korištenja donacija za koje namjena nije utvrđena i vlastitih prihoda proračunskih korisnika Općine Gunja.

Članak 2.

Proračunski korisnik Općine Gunja je Narodna knjižnica i čitaonica Gunja (RKP: 5078).

Članak 3.

Proračunski korisnici mogu ostvarivati donacije od fizičkih osoba, neprofitnih organizacija, trgovačkih društava i ostalih subjekata izvan općeg proračuna za koje nije utvrđena njihova namjena.

Vlastiti prihodi proračunskih korisnika su prihodi koje proračunski korisnici ostvaruju od obavljanja djelatnosti na tržištu i u tržišnim uvjetima.

Vlastiti prihodi na koje se odnose odredbe ovog Pravilnika nastaju obavljanjem u slijedećim djelatnostima:

- iznajmljivanje prostora i opreme

- prodaja suvenira, promotivnih materijala

- organizacija stručnih skupova, predavanja, radionica

- organizacija programa za djecu ( učenje stranih jezika i drugih - umjetničkog, kulturnog,

 vjerskog i sportskog sadržaja)

- korištenje i posudbe knjižne građe te protok informacija

- objavljivanje biltena, kataloga, vodiča, prospekta te stručnih i drugih publikacija

- druge slične djelatnosti koje ostvaruju na tržištu i od kojih u skladu sa Zakonom o

 proračunu ostvaruju vlastite prihode.

Članak 4.

Vlastite prihode proračunski korisnici ostvaruju od obavljanja djelatnosti na tržištu po cijenama iz Cjenika usluga kojeg donosi upravljačko tijelo proračunskog korisnika uz prethodnu suglasnost općinskog načelnika.

Članak 5.

Odredbe ovog Pravilnika ne odnose se na sredstva koja se proračunskim korisnicima Općine Gunja doznačuju iz proračuna (državnog proračuna, proračuna jedinica lokalne i/ili područne (regionalne) samouprave.

Članak 6.

Donacije za koje namjena nije utvrđena mogu se nakon podmirenja rashoda poslovanja proračunskih korisnika u vezi s obavljanjem djelatnosti, u skladu s odredbama ovog Pravilnika, koristiti i za unaprjeđenje djelatnosti ( nabavu nefinancijske imovne i sl.).

Članak 7.

Proračunski korisnici dužni su koristiti vlastite prihode u skladu s odredbama Zakona o proračunu:

- sredstva vlastitih prihoda koji nisu iskorišteni u prethodnoj godini prenose se u financijski plan za tekuću proračunsku godinu,

- ako su vlastiti prihodi ostvareni u nižem iznosu nego što je planirano u financijskom planu, mogu preuzeti obveze do visine ostvarenih odnosno prenesenih sredstava,

- vlastiti prihodi mogu se izvršavati iznad planiranih iznosa u financijskom planu i to do visine ostvarenih odnosno prenesenih sredstava,

- ostvareni i preneseni, a ne planirani vlastiti prihodi mogu se koristiti prema naknadno utvrđenim aktivnostima i /ili projektima i/ili stavkama uz prethodnu suglasnost Jedinstvenog upravnog odjela Općine Gunja.

Članak 8.

 Proračunski korisnici vlastite prihode nisu u obvezi uplaćivati u proračun Općine Gunja.

Članak 9.

Vlastiti prihodi iz članka 3. ovog Pravilnika koriste se na način i prema prioritetima kako slijedi:

- za rashode nastale ostvarenjem programa i aktivnosti (materijalne rashode)

- za rashode poslovanja osnovne djelatnosti ( materijalne rashode, financijske rashode)

- za rashode za nabavu nefinancijske imovine.

Proračunski korisnici koji ostvare značajne vlastite prihode, nakon podmirenja rashoda iz stavka 1. ovog članka, mogu koristiti za rashode za zaposlene ( plaće (bruto), doprinose na plaće i ostale rashode za zaposlene) uz prethodnu suglasnost Jedinstvenog upravnog odjela Općine Gunja.

Članak 10.

Upravljačko tijelo proračunskog korisnika obvezno je na prijedlog čelnika, a u skladu sa statutom, donijeti akt kojima se uređuje ostvarivanje i korištenje nenamjenskih donacija i vlastitih prihoda koji mora biti u skladu s ovim Pravilnikom.

Članak 11.

Proračunski korisnici koji ostvare nenamjenske donacije i vlastite prihode dužne su ih evidentirati sukladno propisima kojima je uređeno proračunsko računovodstvo.

Članak 12.

Jedinstveni upravni odjel Općine Gunja nadzire ostvarenje i trošenje prihoda iz ovog Pravilnika proračunskih korisnika u skladu s njihovim financijskim planovima koji su sastavni dio proračuna Općine Gunja.

Članak 13.

Proračunski korisnici na koje se primjenjuju odredbe ovog Pravilnika obvezni su kvartalno, najkasnije deset dana po proteku kvartala, dostaviti Jedinstvenom upravnom odjelu Općine Gunja, izvješće o ostvarenju i korištenju nenamjenskih donacija i vlastitih prihoda kroz pozicije financijskog plana, za svaki pojedini kvartal.

Članak 14.

Ovaj Pravilnik stupa na snagu danom donošenja, a objaviti će se u „Službenom vjesniku“ Općine Gunja i na web stranici Općine Gunja: [www.gunja.hr](http://www.gunja.hr) .

Stupanjem na snagu ovog Pravilnika prestaje važiti Pravilnik o mjerilima i načinu korištenja vlastitih prihoda proračunskog korisnika Općine Gunja, KLASA: 400-01/20-01/01, URBROJ: 2212/07-20-8 od 23. rujna 2020.godine .

KLASA: 400-06/22-01/01

URBROJ: 2196-14-02-1-22-4

Gunja, 20. lipnja 2022.godine

 Općinski načelnik

 Anto Gutić, mag.nov.